b'\n_START_ARTICLE_\nAssociation for Computing Machinery\n_START_SECTION_\nOrganisaatio\n_START_PARAGRAPH_\nACM:lla on yli 170 paikallisj\xc3\xa4rjest\xc3\xb6\xc3\xa4 ja 34 erikoisintressiryhm\xc3\xa4\xc3\xa4 (SIG), joiden kautta suurin osa toiminnasta tapahtuu. Lis\xc3\xa4ksi yhteis\xc3\xb6\xc3\xb6n kuuluu yli 500 opiskelijaj\xc3\xa4rjest\xc3\xb6\xc3\xa4, jotka toimivat korkeakouluissa eri puolilla maailmaa. Suomessa on yksi ammatillinen paikallisj\xc3\xa4rjest\xc3\xb6 - SIGCHI Finland, joka kuuluu ACM:n SIGCHI:in eli ihmisen ja tietokoneen v\xc3\xa4lisen vuorovaikutuksen erikoisintressiryhm\xc3\xa4\xc3\xa4n. Opiskelijaj\xc3\xa4rjest\xc3\xb6j\xc3\xa4 ei ole, mutta suomalaisopiskelijoita kuuluu kuitenkin ACM:n j\xc3\xa4senist\xc3\xb6\xc3\xb6n. Varsin usein liittyminen tapahtuu erilaisten etujen takia, joihin kuuluu muun muassa ilmaisia verkkokursseja, e-kirjoja ja ohjelmistolisenssej\xc3\xa4.\n_START_SECTION_\nJulkaisut\n_START_PARAGRAPH_\nYhteis\xc3\xb6 tuottaa useita julkaisuja. Lippulaiva Communications of the ACM on johtava tieto- ja informaatioteknologian alan asiantuntijalehti. acmqueue on nettisivusto, joka keskittyy alan nykyisiin ja tuleviin ongelmiin. ACM Digital Library sis\xc3\xa4lt\xc3\xa4\xc3\xa4 yli kahden miljoonan sivun edest\xc3\xa4 sis\xc3\xa4lt\xc3\xb6\xc3\xa4, muun muassa ACM:n julkaisuista aina 1950-luvulta l\xc3\xa4htien. ACM Online Guide to Computing Literature on miljoonan sivun laajuinen bibliografinen tietokanta, joka ulottuu vuoteen 1985.\n_START_SECTION_\nTuring-palkinto\n_START_PARAGRAPH_\nACM on jakanut vuodesta 1966 l\xc3\xa4htien Alan Turingin mukaan nimetty\xc3\xa4, 250\xc2\xa0000 dollarin arvoista, Turing-palkintoa. T\xc3\xa4m\xc3\xa4 yhteis\xc3\xb6n t\xc3\xa4rkein palkinto, jota on kutsuttu my\xc3\xb6s tietotekniikan Nobel-palkinnoksi, jaetaan vuosittain henkil\xc3\xb6lle tai ryhm\xc3\xa4lle, joka on panoksellaan edist\xc3\xa4nyt merkitt\xc3\xa4v\xc3\xa4sti tietotekniikan alan teknist\xc3\xa4 kehityst\xc3\xa4. Palkinnon voittajiin kuuluvat muun muassa tietokoneen hiiren keksij\xc3\xa4 Douglas Engelbart (1997) ja Unixin kehitt\xc3\xa4j\xc3\xa4t Ken Thompson ja Dennis Ritchie (1983). Ensimm\xc3\xa4inen Turing-palkinnon vastaanottanut nainen oli Frances E. Allen (2006). Vuonna 2008 naisvoittajien m\xc3\xa4\xc3\xa4r\xc3\xa4 nousi kahteen Barbara Liskovin my\xc3\xb6t\xc3\xa4._NEWLINE_Turingin palkinnon rahoittavat nyky\xc3\xa4\xc3\xa4n Intel ja Google.\n_START_SECTION_\nGrace Murray Hopper -palkinto\n_START_PARAGRAPH_\nGrace Murray Hopper -palkinto on ACM:n vuosittain jakama palkinto, joka my\xc3\xb6nnet\xc3\xa4\xc3\xa4n tietotekniikkaa edist\xc3\xa4neelle nuorelle, korkeintaan 35-vuotiaalle henkil\xc3\xb6lle.\n_START_SECTION_\nKilpailijat\n_START_PARAGRAPH_\nACM:n p\xc3\xa4\xc3\xa4kilpailija on IEEE:n alainen IEEE Computer Society.'